Príhovor generálneho duchovného
Historickým faktom je, že Cyril a Metod nám v roku 863 nepriniesli vieru, lebo vieru nám priniesli už germánski kňazi. Cyril a Metod nám priniesli písmo, a tým sa staroslovienčina stala po latinčine, hebrejčine a gréčtine štvrtým celosvetovým liturgickým jazykom. Po 1000 rokoch od ich príchodu vznikla v roku 1863 Matica slovenská ako kultúrna ustanovizeň. O jej vznik sa zaslúžili najmä evanjelickí horlivci.
V dnešný sviatočný deň Cyrila a Metoda si tu na Branči s láskou a úctou spomíname na piatich martýrov, štyroch kalvínov a jedného evanjelika. Martýrium nie je o tom, že sa má človek ľutovať, uzavrieť do seba a plakať. Martýrium znamená vydávať svedectvo - svedčiť. 
Dnes je aj deň zahraničných Slovákov. Modlime sa za našich evanjelikov v Rumunsku, Maďarsku, Srbsku, Chorvátsku a Austrálii, že vydávajú svedectvo aj tým, že Slovensko biblicky reprezentujú takým správnym spôsobom.
Keď som rozmýšľal nad Božím slovom, ktorým vás pozdravím, lebo to je najpodstatnejšie, rozpomenul som sa na proroka Jeremiáša, ktorý žil v rokoch 625 – 580 pred Kristom. V 31. kapitole v 3. verši píše, v králickom preklade to znie výstižnejšie, tieto slová: „Milujem ťa večným milovaním“. Aj dnes, keď sme sa tu napriek pretrvávajúcim pandemickým opatrenia stretli, a ja som Pánu Bohu vďačný za každého jedného z vás, chceme spoločne počúvať zvestované evanjelium. Prišli sestry vlakom z Dolného Kubína, bratia z Trenčianskych Stankoviec na bicykloch a mnohí autami a autobusmi z rôznych kútov Slovenska, všetci sme prišli kvôli Ježišovi Kristovi, lebo nás Jeho láska spája. 
Milujem ťa večným milovaním – nie je to krásne? Pán Boh nás miluje aj vtedy, keď my Ho opúšťame a hriechom zarmucujeme. Ale Jeho večné milovanie znamená, že nám vo svojom Synovi Ježišovi Kristovi daroval večný život a spasenie.
Pod dojmom hradieb, ktoré sú okolo nás, sa vám chcem prihovoriť aj slovom Božím z 3. kapitoly Nehemiášovho proroctva. Nad Konskou bránou opravovali kňazi. Vtedy sme sa modlili k svojmu Bohu a postavili sme proti nim vo dne i v noci stráž na obranu pred nimi. Nebojte sa ich! Myslite na veľkého a hrozného Pána a bojujte za svojich bratov, synov i dcéry, za ženy i domácnosti. Náš Boh bude bojovať za nás. ... Čo iné ako boj by ste od vojenského kňaza, generálneho duchovného čakali?!
Milé sestry a bratia, pre lepšie pochopenie odkazu Ezdráša, Nehemiáša a Ester je potrebné poznať biblické historické pozadie. Jeruzalem bol dobytý sčasti kráľom Nabuchodonozorom v roku 606 pr. Kr.. Vtedy vlastne ukradli z chrámu nádoby a to bolo pre Izrael veľké potupenie. Potom nasledovalo v roku 597 pr. Kr. prvé dobytie a odvlečenie do zajatia a v roku 587 pr. Kr. druhé dobytie.
Keď budovali hradby Jeruzalema, ľud Izraela bol vo veľkej tiesni. Aj tieto múry symbolicky pripomínajú hradby Jeruzalema a možno aj situácia v našej cirkvi je dosť podobná. Počúvame o financovaní, o rôznych sporoch, bojoch proti intrigám a zápasoch vo vlastných radoch.
Tí, čo budovali na hradbách, aj tí, čo nosili bremená a nakladali, jednou rukou pracovali na stavbe a druhou držali zbraň. Každý z budujúcich mal svoj meč opásaný okolo bedier a tak 52 dní stavali. Nereptali, lebo chceli byť v bezpečí, pritom sa len na svojho Boha spoliehali. To nebol len boj fyzický, ale aj boj duchovný.
Aj my sa namáhame, bojujeme, sme unavení, možno aj znechutení, prežívame svoje martýrium. Dnes však nemusíme prežívať také hrozné martýrium a byť napríklad aj upálení ako majster Ján Hus, alebo väznení ako naši predkovia na hrade Branč a odvlečení na galeje.
My sme dnes slabí. Slabí sme, keď sa máme priznať k svojej viere, keď máme o svoju vieru zápasiť, keď máme o svojej viere vydať svedectvo. Ale Pán Boh to od nás chce, On to od nás očakáva. Pán Ježiš nepovedal stojte a čakajte, ale povedal: Choďte a čiňte. On chce byť našimi nohami a rukami.
Takto odhodlaní, vo viere v Boha pevne stojaci, postavili Izraelci hradby, aj keď neprajníci sa im vysmievali: „líška im zrúti kamennú hradbu, ak vyskočí na ňu.“
Je veľmi dôležité, a to je posledné, čo chcem povedať, aby sme si aj my v srdci budovali hradby Božej lásky a milosrdenstva Pána Ježiša. Aby sme odpúšťať dokázali, jeden druhého prijímali, nekritizovali len preto, že niekto má iný názor. Nevyhľadávali koalície a nestavali sa do opozície, lebo to nie je správne deliť sa: jeden je Apolov, druhý Kéfasov, jeden Petrov, druhý Pavlov. Všetci sme jedno v Ježišovi Kristovi, v Jeho meno pokrstení.
[bookmark: _GoBack]Budujme si hradby z darov Ducha svätého, ktorými sú láska, vďačnosť, pokoj, zhovievavosť, nežnosť, krotkosť, dobrotivosť.
Keď hovoríme o boji, nemáme na mysli iba armádu, zbrane a lietadlá. Na mysli máme boj osobný, ktorý začína každý u seba. Všetci máme svoje chyby a každý musí sám s nimi zápasiť. Zároveň chce byť tým, ktorý je vykúpený krvou Pána Ježiša Krista, ktorý človeka miluje večným milovaním.
Modlime sa za našu cirkev, milujme svoju cirkev, ktorej hlavou je Ježiš Kristus, ale aj my navzájom sa milujme láskou Kristovou. Buďte požehnaní, bojujte dobrý boj viery v mene Pána Ježiša Krista!

